  Майя Бывальцева Таяз арын тудвуэн югдур 1979-тӥ арын выллем луыны быгатоз, соку Иж тыметэ котькулэсь трос ву лыктӥз. Улосвыл тӧро дорын ортчем аппарат кенешонын 6-тӥ тулыспалэ со сярысь вераз Россиысь МЧС-лэн элькунъя Валтӥсь управлениезлэн кивалтӥсез Пётр Фомин, ивортэ «Удмуртия» агентстволэн корреспондентэз. «30–40 сантиметрозь али музъем кынмемын. Туж трос лымы, 150 сантиметрлэсь трос. Шуак шунаны кутскиз ке, лымы нюкъёсты но пичи шуръёсты тырмытоз. Али югдур 1979-тӥ арлы матэктэ, но 1979-тӥ арен ӵошатыса, али музъем ӧжытгес кынмемын. Нош лымыя но кезьытъёсъя ваньмыз 1979-тӥ арлы укша», — вераз со. Пётр Фомин пусйиз, тудвулы удысэтлэн вань ёзэтъёсыз дасясько, озьы ик муниципал ёзэсъёс. 21-тӥ тулыспалэ тудвуя Росси дышетонъёс ортчозы, элькунысь администрациослэн, министерствоослэн но ведомствоослэн кивалтӥсьёссы солы дась луыны кулэ. Тодэ вайытом, 1979-тӥ арын тулыс тудву Ижкарлы 180 миллион манет тыр ыштонъёс ваиз. Куартолэзь кутсконын тыметэ ву секундскын 312 кубометр мында вуиз (2016-тӥ арын — секундскын 162 кубометр). Соку Карл Маркс урамын нимаз юртъеръёс котырын ву липетъёс дорозь ӝутскылӥз, трамвайёс дугдытэмын вал. Тегъёс: Мерлык МЧС Удмуртия тудву ПётрФомин  